Un reper moral indubitabil A.F.D.P.R

Asociația Foștilor Deținuți Politici și Victime ale Dictaturii din România, pe scurt A.F.D.P.R, cu sediul central în București, strada Mântuleasa, nr.10, este o organizație neguvernamentală de utilitate publică, apolitică și non-profit de mare prestigiu, înființată la 2 ianuarie 1990 (fondatori Radu Ciuceanu, Constantin Lățea și Eugen Ciobanu); asociația adună laolaltă foști luptători anticomuniști, deportați, prizonieri și urmașii acestora. Are 42 de filiale județene în toată țara și este membră fondatoare a Uniunii Internaționale a Foștilor Deținuți Politici “Inter Asso” (cu sediul la Berlin).

Președintele A.F.D.P.R este excelența sa, ing. Octav Bjoza, ales în funcție în anul 2009, după decesul la 5 decembrie 2008 a primului președinte al organizației Constantin Ticu Dumitrescu. A.F.D.P.R activează neobosit pentru: stabilirea și cunoașterea de către opinia publică a adevărului istoric despre crimele comunismului pe aceste meleaguri; cinstirea memoriei eroilor martiri torturați și uciși în temnițele și lagărele de exterminare; identificarea și demascarea torționarilor și celor care au făcut poliție politică; formarea unor înalte conștiințe civice, îndeosebi în rândul tinerilor; apărarea drepturilor și intereselor legitime ale membrilor, în conformitate cu legile țării și Declarația Universală a Drepturilor Omului. La ora actuală, mai sunt în viață circa 1.000 de foști deținuți politici anticomuniști, repere morale incontestabile, care ar trebui să se bucure de mai mult respect și gratitudine din partea societății românești. Rata mortalității în rândul lor este foarte mare (numai între 2015-2019 au decedat 6.681 de foști deținuți politici și 5.745 de soții-urmașe ale acestora) și e păcat să nu-i prețuim cum se cuvine! Ziua Națională a foștilor deținuți politici anticomuniști din perioada 1944-1989 este 9 martie, prilej de comemorare și omagiere a celor căzuți în lupta din Rezistența Anticomunistă, omorâți în închisori, torturați, bătuți crunt, supuși la muncă silnică, înfometați, lipsiți de minime condiții de igienă și sănătate, internați forțat în centre psihiatrice etc. De-a lungul anilor, A.F.D.P.R a desfășurat o activitate prodigioasă pe multiple planuri, fiind considerată de “Inter Asso” cea mai activă dintre toate organizațiile de acest profil din țările foste comuniste din Europa. Din multitudinea de evenimente la care A.F.D.P.R a fost prezentă, spicuim în cele ce urmează câteva relevante: La scurt timp de la înființare, A.F.D.P.R a contribuit efectiv la realizarea celui mai important Centru de Studiere a Totalitarismului Comunist din Europa, “Memorialul Sighet” (ai cărui ctitori sunt Ana Blandiana și Romulus Rusan). La 30 mai 2016 a fost inaugurat Monumentul “Aripi” din Piața Presei Libere, potrivit “Inter Asso”, cel mai impunător edificiu de acest fel din lume. În decursul anilor, A.F.D.P.R a organizat cinci Congrese Internaționale ale “Inter Asso” la Brașov (2010 și 2018), București (2014) ș.a. De asemenea a organizat și participat la nenumărate Conferințe și Simpozioane interne și internaționale la Sighet, la Aiud (la Mausoleul din Râpa Robilor), la Sâmbăta de Sus (Mănăstirea Constantin Brâncoveanu), la Jilava etc. Dintre acestea, se remarcă Simpozionul Internațional anual “Pitești – experiment reeducare prin tortură” (P.E.R.T) organizat de Fundația Culturală “Memoria” – Filiala Argeș (președinte prof. univ. dr. Ilie Popa), ajuns în prezent la cea de-a XX-a ediție. Totodată, a participat și la numeroase școli de vară, ținând prelegeri elevilor, studenților, profesorilor, dornici de studiul istoriei recente a României. Activitatea publicistică și editorială este de asemenea impresionantă. Au fost scrise și lansate peste 2.000 de volume de memorialistică, din care exemplificăm cârțile “Garda Tineretului Român (istoria unei organizații anticomuniste 1956- 1958)” și “Victime și călăi”, ambele scrise de Octav Bjoza; “Salcia – un lagăr al morții” de Alexandru Mihalcea; “Libertatea are chipul lui Dumnezeu (lupta anticomunistă din Țara Făgărașului)” de Ioan Victor Pica ș.a. Asociația a sprijinit și susține pe românii din Basarabia, deportați, persecutați și obidiți, victime ale terorii comuniste și urmașii lor. În prezent, A.F.D.P.R., participă activ la congrese, conferințe, simpozioane interne și internaționale, unde este organizator, partener sau invitat și inițiază și susține numeroase acțiuni și manifestări cultural-științifice, educative și comemorativ-religioase de înaltă ținută intelectuală și morală. Actualmente, A.F.D.P.R face demersuri oficiale susținute în fața autorităților pentru îngrijirea corespunzătoare a Monumentului “Aripi” și introducerea acestuia în circuitul turistic al Capitalei; transformarea Fortului 13 Jilava în obiectiv muzeal vizitabil, sens în care se impune imperios construirea unei intrări separate care să evite perturbarea activității curente de penitenciar; urgentarea înființării Muzeului Ororilor Comunismului (denumirea agreată era de Muzeul Crimelor Comunismului), proiect ce trenează de mulți ani, în pofida dispozițiilor legii 157/ 25.07.2019 care prevăd expres acest lucru. Prezența în mass-media a A.F.D.P.R și a președintelui ei este una activă și corectă, mesajul fiind ferm, tăios, clar și convingător, fără duplicități sau compromisuri. Numai că, din păcate, autoritățile și mulți cetățeni nu arată respectul, prețuirea și recunoștința ce merită acești eroi. Referitor la atitudine, remarcăm poziția oficială justă a asociației la adresa acelor “revoluționari” impostori care au obținut fraudulos certificatele aducătoare de mari și necuvenite beneficii materiale. A.F.D.P.R și președintele acesteia Octav Bjoza au primit în mai multe rânduri decorații, precum “Nihil sine Deo” în 2013, din partea Regelui Mihai; “Steaua României în grad de Cavaler” acordată de Președintele Klaus-Werner Iohannis, în 2014; “Crucea Patriarhală” oferită în 2017, de Patriarhul României, iar în decembrie 2019, la Cotroceni, a fost înmânată decorația “Meritul Cultural în grad de Cavaler” – în semn de profund respect pentru suferințele îndurate de foștii deținuți politici în temnițele comuniste. Încheiem această prezentare a A.F.D.P.R, citându-l pe președintele acesteia, citate ce nu necesită comentarii:

“Consider că istoria recentă a României trebuie redată așa cum a fost, adevărul constituind singura șansă de a merge mai departe spre binele țării. Să avemcurajul să preluăm de la toți tot ceea ce au avut bun și să dezbatem tot cu curaj, ceea ce a fost rău. Numai așa vom putea spera spre mai binele generațiilor ce vor veni după noi (…). Până nu veți cinsti pe adevărații eroi ai acestui neam, țara se va îndrepta într-o direcție greșită. Noi ne-am iertat călăii, justiția i-a ocolit”. Octav Bjoza

Horțiu Măndășescu

Contents